प्रदेश नं ५ सरकारले सामुदायिक विद्यालयको शैक्षिक गुणस्तर विकास गर्न “विद्यालयका लागि मेरो एक दिन” शैक्षिक अभियान सञ्चालन गर्ने भएको छ ।
यहाँ बिहिबार बसेको प्रदेश मन्त्रिपरिषद्को बैठकले सामाजिक विकास मन्त्रालयको प्रस्तावमा उक्त अभियान सञ्चालन गर्न स्वीकृति प्रदान गर्ने निर्णय गरेको सरकारका प्रवक्ता तथा भौतिक पूर्वाधार विकासमन्त्री बैजनाथ चौधरीले बताउनुभयो ।
बैठकले प्रदेशको प्रसारण सम्बन्धमा व्यवस्था गर्न बनेको विधेयक, अन्तरप्रदेश बासिन्दाको समान सुरक्षा, व्यवहार र सुबिधा सम्बन्धमा व्यवस्था गर्न बनेको विधेयक तथा जिल्लासभा र जिल्ला समन्वय समिति सम्बन्धमा व्यवस्था गर्न बनेको विधेयकलाई आगामी प्रदेशसभा बैठकमा प्रस्तुत गर्न स्वीकृित प्रदान गर्ने निर्णय गरेको पनि उहाँले आज यहाँ आयोजित पत्रकार सम्मेलनमा जानकारी दिनुभयो ।
त्यस्तै, प्रदेश नं ५ पशु बधशाला तथा मासु जाँच गर्ने सम्बन्धमा व्यवस्था गर्न बनेको विधेयक र प्रदेश नं ५ पशु स्वास्थ्य तथा पशु सेवा विधेयकलाई पनि आगामी प्रदेशसभामा प्रस्तुत गर्न स्वीकृति प्रदान गर्ने निर्णय बैठकले गरेको छ । यसैगरी प्रदेश नं ५ प्रदेश विकास प्राधिकरण सम्बन्धमा व्यवस्था गर्न बन्ने विधेयक–२०७५, प्रादेशिक भवन निर्माण कार्यलाई व्यवस्थित गर्न बन्ने विधेयक– २०७५ को अवधारणा पत्रमा सैद्धान्तिक स्वीकृति प्रदान गर्ने निर्णय बैठकले गरेको प्रवक्ता चौधरीले जानकारी दिनुभयो ।
बैठकले सवारी तथा यातायात व्यवस्था गर्न बन्ने विधेयक २०७५, लोकमार्ग निर्माण एवं व्यवस्था गर्न बन्ने विधेयक २०७५, प्राकृतिक सम्पदा सम्बन्धी व्यवस्था गर्न बन्ने विधेयक २०७५, सामाजिक सुरक्षा सम्बन्धी व्यवस्था गर्न बन्ने विधेयक २०७५ र बालबालिकाको अधिकार सम्बन्धी व्यवस्था गर्न बन्ने विधेयक २०७५ का अवधारणा पत्रमा समेत सैद्धान्तिक स्वीकृति प्रदान गर्ने निर्णय गरेको उहाँले जानकारी दिनुभयो । त्यस्तै, प्रदेश स्वयंसेवक परिचालन सम्बन्धी कार्यविधी २०७५ र प्रदेश मामिला सूचना केन्द्र सञ्चालन निर्देशिका २०७५ लाई समेत बैठकले स्वीकृति प्रदान गर्ने निर्णय गरेको प्रवक्ता चौधरीले जानकारी दिनुभयो । उहाँले भन्नुभयो “प्रदेशसभाको आगामी हिउँदे अधिवेशनमा झन्डै ११६ विभिन्न ऐन, कार्यविधी र नियमावली लैजाने तयारीका साथ सरकारले मस्यौदा तयार गरिरहेको छ ।”
राष्ट्रपति विद्यादेवी भण्डारीले नेपालमा गरिएको तपाईँको लगानीले उच्च प्रतिफल दिने र लगानीको प्रतिफल फिर्ताको ग्यारेण्टी नेपाल सरकारले गर्ने बताउँदै लगानी गर्न आव्हान गर्नुभएको छ ।कतारको औपचारिक भ्रमणमा रहनुभएकी राष्ट्रपतिले मंगलबार नेपाल–कतार व्यवसायिक मञ्चलाई सम्वोधन गर्दै नेपालमा लगानी गरेमा प्रतिफलको सुनिश्चितता गरिने बताउनुभएको हो ।
नेपाल र कतारबीच श्रम सम्बन्धमात्र नभएर प्रविधि, लगानी, व्यापार तथा पर्यटन जस्ता आर्थिक कूटनीतिका विविध आयामहरूमा समेत राम्रो सम्बन्ध विस्तार भइरहेको जान्न पाउँदा मलाई धेरै खुसी लागेको छ ।
कतार एयरवेजले दोहा(काठमाण्डौ(दोहा प्रतिदिन चार(पाँचवटा उडान भर्ने गरेको छ भने नेपाल एयरलाइन्स र हिमालयन एयरलाइन्सले पनि काठमाण्डौ(दोहा प्रतिदिन एक एक वटा उडान भर्ने गरेका छन् ।
यसबाट नेपाल(कतारबीच आवागमन सहज हुनुका साथै अन्य मुलुकबाट आउने पर्यटकहरूको आवागमनमा पनि सहजता आएको छ ।
नेपालमा राजनीतिक स्थिरता कायम भई देश समृद्धि पथमा लागिसकेको कुरा व्यक्त गर्न पाउदा मलाई गौरवानुभूति भएको छ ।
तपाईं कतारका व्यवसायी र लगानीकर्ताहरूलाई म आह्वान गर्न चाहन्छु ( तपाईँहरू अब नेपालमा लगानी गर्न आउनुहोस् । यहाँहरुले प्रत्यक्ष वैदेशिक लगानी वा नेपाली लगानीकर्तासँग मिलेर संयुक्त लगानी पनि गर्न सक्नुहुन्छ ।
म यति भन्छु कि नेपालमा गरिएको तपाईँको लगानीले उच्च प्रतिफल दिनेछ र लगानीको प्रतिफल फिर्ताको ग्यारेण्टी नेपाल सरकारले गर्नेछ।
तसर्थ, ढुक्क भएर पर्यटन, उर्जा, कृषि, पूर्वाधार, र उत्पादनमूलक उद्योग आदिमा लगानी गरी भरपुर फाइदा उठाउन पनि म कतारी लगानीकर्ता मित्रहरूलाई आग्रह गर्दछु ।
कृषि, पशुपालन र मासु विकासको क्षेत्रमा साझेदारीलाई अगाडी बढाउन आजै मात्र दुई देशबीच समझदारीपत्रमा हस्ताक्षर भएको छ ।
भौगोलिक दूरीका हिसावले पनि कतार नजिक रहेकोले यहाँका व्यवसायीहरूले नेपालमा यस क्षेत्रमा लगानी गरी त्यस्को उत्पादन कतार ल्याएर उपभोग गर्न वा विश्व वजारमा बेच्न सक्ने सहज अवस्था छ ।
तसर्थ, यस सम्बन्धलाई उपयोग गरी दुवै मुलुकको हितका लागि काम गर्न म यहाँ उपस्थित नेपाल र कतारका व्यवसायिक समुदायका सदस्यहरूलाई आग्रह गर्न चाहन्छु ।
म जोड दिन चाहान्छु( अनुकूल श्रम सम्बन्ध, सस्तो र युवा जनशक्तिको सहज उपलब्धता, झण्डै ३ करोड जनसंख्याको आन्तरिक बजार तथा छिमेकमा रहेका विशाल बजार तथा लगानीको सुरक्षाका लागि विभिन्न कानूनी र संस्थागत प्रबन्धहरुले नेपालमा लगानीलाई आकर्षक र सुरक्षित बनाएका छन् ।
र अन्तमा, नेपाल र कतारबीचको सम्बन्ध अझ गाढा होस् र दुवै देशको सम्मान, पारस्परिक हित र समुन्नतिका लागि व्यवसायिक समुदायले पनि आफ्नो स्थानबाट सघाउ पुर्‍याउन सधै तत्पर रहोस् भन्ने कामना गर्दै यहाँहरूले यो कार्यक्रम आयोजना गर्नुभएकोमा धन्यबाद दिन चाहन्छु ।